— Нашу групу сфарміравалі з выпускнікоў базавай школы, і тры гады мы вучыліся, а потым год замацоўвалі тэарэтычныя веды на палях вучгаса і яшчэ курс займаліся. Пяць гадоў доўжылася вучоба. Георгій паступіў у тэхнікум пасля сярэдняй школы адразу на трэці курс. На паўгода раней мяне атрымаў дыплом агранома і накіраванне на працу ў бярозаўскі саўгас “Земляроб”. Перад заканчэннем вучобы мы сабраліся падаваць у Навагрудку дакументы на рэгістрацыю шлюбу. Мае бацькі запярэчылі, таму што Георгію прадстаяла служба ў арміі. І яго бацькі не падтрымалі нас. Вырашылі пазней распісацца. Георгій адправіўся на Бярозаўшчыну. Уладкаваўся на кватэру да гаспадароў у вёсцы Шылінок. Амаль штодня дасылаў лісты, у якіх дзяліўся ўражаннямі пра палескую глыбінку, цікавіўся маімі справамі на пераддыпломнай практыцы, запрашаў прыехаць. Ён працаваў начальнікам вытворчага ўчастка.